**Bod č.**

**Zastupiteľstva Bratislavského samosprávneho kraja**

Materiál na rokovania Zastupiteľstva

Bratislavského samosprávneho kraja

12. mája 2017

**Návrh**

**na predloženie Žiadosti o nenávratný finančný príspevok pre projekt „Podpora deinštitucionalizácie zariadení sociálnych služieb v Bratislave - DSS a ZPS Rača“ v rámci Integrovaného regionálneho operačného programu 2014 - 2020**

Materiál predkladajú: Materiál obsahuje:

RNDr. Martin Zaťovič1. Návrh uznesenia

podpredseda Bratislavského 2. Dôvodová správa

samosprávneho kraja 3. Stanoviská komisií

4. Príloha č.1 – Projektový náčrt ŠZ Strelkova

5. Príloha č.2 – Projektový náčrt DSS Račianska

Zodpovedná:

Mgr. Barbora Lukáčová

riaditeľka Odboru stratégie, územného rozvoja a riadenia projektov

Mgr. Michaela Šopová

riaditeľka Odboru sociálnych vecí

Spracovatelia:

Ing. Alexandra Jurčíková

vedúca Oddelenia riadenia projektov

Ing. Lukáš Repáň

referent Oddelenia riadenia projektov

Mgr. Viktória Dobošová

referentka Oddelenia riadenia projektov

Bratislava

Máj 2017

Návrh uznesenia

**UZNESENIE č. ........... / 2017**

zo dňa 12.05. 2017

Zastupiteľstvo Bratislavského samosprávneho kraja po prerokovaní materiálu

**A. schvaľuje**

**A.1** predloženie žiadosti o NFP za účelom realizácie projektu „Podpora deinštitucionalizácie zariadení sociálnych služieb v Bratislave - DSS a ZPS Rača“ v rámci výzvy XXXX Integrovaného regionálneho operačného programu 2014-2020, Prioritná os č.2, „Ľahší prístup k efektívnym a kvalitnejším verejným službám“, ktorého ciele sú v súlade s platným územným plánom Regiónu Bratislavského samosprávneho kraja a platným Programom hospodárskeho rozvoja a sociálneho rozvoja Bratislavského samosprávneho kraja na roky 2014-2020;

**A.2** zabezpečenie realizácie projektu Bratislavským samosprávnym krajom v súlade s podmienkami poskytnutia pomoci;

**A.3** zabezpečenie finančných prostriedkov na spolufinancovanie realizovaného projektu vo výške 152 124,40 EUR;

**A.4** zabezpečenie financovania prípadných neoprávnených výdavkov z rozpočtu Bratislavského samosprávneho kraja.

**B. ukladá**

riaditeľovi Úradu Bratislavského samosprávneho kraja:

**B.1** zabezpečiť vyčlenenie finančných prostriedkov na realizáciu projektu „Podpora deinštitucionalizácie zariadení sociálnych služieb v Bratislave - DSS a ZPS Rača“ v rámci Integrovaného regionálneho operačného programu 2014–2020, v rozpočte BSK na roky 2017–2019 vo výške 3 042 487,96 EUR, spolufinancovaného z Európskeho fondu regionálneho rozvoja pri vlastnom povinnom spolufinancovanie 5% v hodnote 152 124,40 EUR.

T: 30.06.2017

**D ô v o d o v á s p r á v a**

Bratislavský samosprávny kraj (ďalej len „BSK“) vyvíja dlhoročné úsilie o skvalitnenie sociálnych služieb v okrese Bratislava. Dôkazom toho je aj zaradenie projektu č. OSV\_11 **Podpora deinštitucionalizácie zariadení sociálnych služieb v Bratislave „DSS a ZPS Rača“** do Akčného plánu Úradu Bratislavského samosprávneho kraja (ďalej len „Akčný plán BSK“) ešte v r.2014. Kľúčové kroky naplnenia Akčného plánu BSK boli vypracované v súlade s:

a) národnými a nadnárodnými strategickými dokumentami

* 317/2010 Z. z. Dohovoru o právach osôb so zdravotným postihnutím,
* Vyhlášky č. 210/2016 Z. z. Vyhláška Ministerstva zdravotníctva Slovenskej republiky, ktorou sa mení a dopĺňa vyhláška Ministerstva zdravotníctva Slovenskej republiky č. 259/2008 Z. z. o podrobnostiach o požiadavkách na vnútorné prostredie budov a o minimálnych požiadavkách na byty nižšieho štandardu a na ubytovacie zariadenia,
* Národné priority rozvoja sociálnych služieb,
* Stratégia deinštitucionalizácie sociálnych služieb na roky 2015 – 2020,
* Národný akčný plán prechodu z inštitucionálnej na komunitnú starostlivosť v systéme sociálnych služieb na roky 2012 – 2015;

b) strategickými dokumentami BSK

* Koncepcia rozvoja sociálnych služieb v kompetencii BSK,
* Program hospodárskeho a sociálneho rozvoja BSK na roky 2014 – 2020.

Pre implementáciu Programu hospodárskeho a sociálneho rozvoja Bratislavského samosprávneho kraja na roky 2014-2020 (opatrenie 9, aktivita 9.1) bol v spolupráci s Odborom sociálnych vecí a predstaviteľmi DSS a ZPS Rača, vypracovaný dokument Transformačný plán pre projekt Podpora deinštitucionalizácie zariadení sociálnych služieb rozvoja v Bratislave. Transformačný plán popísal proces prípravy a deinštitucionalizáciu (ďalej len „DI“) zariadenia DSS a ZPS Rača, zhrnul súčasný stav a analyzoval možnosti financovania a bol schválený Uznesením č. 67/2016 zo zasadnutia Zastupiteľstva Bratislavského samosprávneho kraja zo dňa 24.06.2016.

**Integrovaný regionálny operačný program 2014 - 2020** (ďalej len „IROP“) reaguje na potrebu prechodu poskytovania sociálnych služieb z inštitucionálnej formy na komunitnú, pričom vyvíja investičné stimuly na vytváranie vhodných priestorových podmienok pre poskytovanie sociálnych služieb, ktoré sú v súlade so zásadami starostlivosti na komunitnej báze, t. j. v prirodzenom sociálnom prostredí alebo v prirodzených spoločenstvách organizačne a kultúrne čo najviac podobných bežnej rodine.

V minimálnej miere by mala DI sociálnych služieb v kontexte podpory IROP obsahovať nasledujúce zámery:

* rekonštrukcia, rozširovanie a modernizácia vhodných stavebných objektov pre vytvorenie priestorových podmienok na poskytovanie a zabezpečenie komunitnej starostlivosti v súlade s princípmi DI;
* rekonštrukcia, rozširovanie a modernizácia stavebných objektov existujúcich zariadení, ktoré už poskytujú a zabezpečujú služby na komunitnej báze;
* zriaďovanie a výstavba nových stavebných objektov zariadení sociálnych služieb;
* výstavba, rekonštrukcia a modernizácia zariadení služieb;
* investovanie do materiálno-technického vybavenia zariadení vrátane motorových vozidiel pri zriaďovaní zázemia pre terénne služby v prirodzenom rodinnom prostredí.

**Špecifické požiadavky IROP pre DI:**

* podporené objekty spojené s bývaním môžu mať maximálne kapacitu 6 miest v 1 bytovej jednotke a maximálne 2 bytové jednotky v 1 objekte;
* v priebehu transformácie a DI zariadení sociálnych služieb s celoročným pobytom sa nesmú prijímať noví klienti do pôvodných existujúcich objektov zariadení tak, aby sa dopĺňala alebo navyšovala kapacita;
* podporený objekt musí byť včlenený do bežnej zástavby obce a primerane vzdialený od iného objektu, v ktorom sa poskytuje sociálna služba;
* ambulantné sociálne služby musia byť zabezpečované oddelene (personálne aj priestorovo) od bývania (platí iba pre sociálne služby).

**Väzba na príslušné aktivity IROP:**

Výsledkom procesu DI bude predovšetkým zmena statusu prijímateľa sociálnej služby, v ktorej sa mení na občana. Zmena bude hmatateľná v kvalite jeho života, v ktorom bude mať väčšiu možnosť rozhodovať sám o sebe. Sociálna služba mu umožní robiť veci, ktoré dokáže sám, pomôže mu pochopiť jeho práva a povinností. V novom neinštitucionalizovanom bývaní dostane prijímateľ priestor na sebarealizáciu, väčšie súkromie a sebaurčenie, viac individuálnej slobody, čo následne mení aj postoj k sebe samému ako aj k okolitému svetu.

Projekt DSS a ZPS Rača, pre získanie externých zdrojov financovania z IROP spĺňa podmienky prioritnej osi č.2: „Ľahší prístup k efektívnejším a kvalitnejším verejným službám“, investičnej priority č. 2.1: „Investície do zdravotníckej a sociálnej infraštruktúry, ktoré prispievajú k celoštátnemu, regionálnemu a miestnemu rozvoju, znižujú nerovnosť z hľadiska zdravotného postavenia, podporujú sociálne začleňovanie prostredníctvom lepšieho prístupu k sociálnym, kultúrnym a rekreačným službám a prechod z inštitucionálnych služieb na komunitné“ a musí prispievať k špecifickému cieľu 2.1.1: „Podporiť prechod poskytovania sociálnych služieb a zabezpečenia výkonu opatrení sociálnoprávnej ochrany detí a sociálnej kurately v zariadení z inštitucionálnej formy na komunitnú a podporiť rozvoj služieb starostlivosti o dieťa do troch rokov veku na komunitnej úrovni“.

**Hlavné aktivity projektu DSS a ZPS Rača:**

Transformácia zariadenia v prvej etape je zameraná na zmenu fyzického prostredia v 2 objektoch, a to ŠZ Strelkova a DSS Račianska.

V prvom rade ide o celkovú rekonštrukciu dlhodobo nevyužitého objektu zariadenia DSS a ZPS Rača na Strelkovej ul.2, ktorý od roku 2014 je mimo prevádzky. Počas vykonanej revízie a opravy hromozvodu bol zároveň vypracovaný odborný statický posudok na poškodenia v objekte. Poškodenia sa týkali prepadávajúcich sa podláh v prízemí budovy, trhlinami na priečkach v celej budove a poškodeným komínovým telesom. Z dôvodu havarijného stavu sa od roku 2014 v objekte sociálna služba neposkytuje. Prijímatelia sociálnej služby ŠZ Strelkova boli umiestnení v iných objektoch zariadenia, ktoré však svojim charakterom nemôžu napĺňať špecifické potreby prijímateľov. Zámerom projektu je opätovne navrátiť trojpodlažnú budovu do prijateľného stavu pre potreby deinštitucionalizácie.

Víziou v DSS a ZPS Rača je vytvoriť **Špecializované zariadenie** **Strelkova** (ďalej len „ŠZ“) pre občanov s Parkinsonovou chorobou, Alzheimerovou chorobou a demenciou. Sociálna služba bude poskytovaná:

1. celoročnou pobytovou formou pre 12 prijímateľov na 1. NP.

Bezpečné a dôstojné prostredie bude prispôsobené zníženým rozlišovacím schopnostiam prijímateľov farebné rozlíšenia východov, odpútavacie steny, špecifické osvetlenie. Primeraná mobilizácia všetkých schopností prijímateľa a dostatok času umožní prijímateľom čo najdlhšie udržiavať psychosociálne schopnosti a zručnosti vedúce k jeho sebestačnosti a samostatnosti (hygiena, jedlo, obliekanie, mobilita)

1. ambulantnou formou rovnako pre 12 prijímateľov na 2.NP.

Prevádzka bude fungovať v pracovných dňoch s kapacitou 12 fyzických osôb odkázaných na pomoc inej fyzickej osoby s NMP a stupňom odkázanosti najmenej V. Prijímatelia budú sprevádzaní alebo dopravovaní do miesta poskytovania sociálnej služby z miesta svojho bydliska. Plánované činnosti – nácviky nových a tréning dosiaľ zachovaných zručností, pracovné terapie, rôzne aktivity umožnia prijímateľom zotrvať čo najdlhšie v ich prirodzenom, rodinnom prostredí v kruhu najbližších.

1. rekonštrukcia kotolne a erárnych priestorov pre zamestnancov na 1.PP

Predpokladaný termín začatia rekonštrukcie je 01/2018 v trvaní 18 mesiacov. Viacpodlažný objekt ŠZ Strelkova by mal byť uvedený do prevádzky v priebehu 24 mesiacov od začatia rekonštrukcie.

PHZ pre objekt ŠZ Strelková vrátane materiálno-technického vybavenia predstavuje 1 796 221,22 EUR s DPH.

Činnosť zariadenia sa rozšíri aj do novovybudovaných priestorov na Račianskej ulici č.105 s využitím pozemku vo vlastníctve BSK.

**V Domove sociálnych služieb Račianska** bude poskytovaná celoročná sociálna služba pobytovou formou podobnou bývaniu bežnej populácie. Objekt bude riešený ako jednopodlažný rodinný dvojdom s kapacitou pre 12 (6+6) fyzických osôb odkázaných na pomoc inej fyzickej osoby s nízkou a stredne vysokou mierou podpory a stupňom odkázanosti najmenej V (t.j. duševné poruchy, schizofrénie, afektívne poruchy, psychotické poruchy, organický psychosyndróm). Bývanie s charakterom domáceho prostredia umožní prijímateľom dostatok súkromia, väčšiu participáciu na chode domácnosti - prípravu jedla, upratovanie, práce okolo domu s podporou zamestnancov, vyššiu zainteresovanosť na plánovaní voľného času. S prispením adekvátnej partnerskej podpory, správnou motiváciou a vedením k samostatnosti, má prijímateľ šancu znižovať závislosť na poskytovanej službe a priblížiť sa k možnosti prežiť svoj život plnohodnotne a porovnateľne bežnej populácii.

Predpokladaný termín začatia výstavby je 02/2018 v trvaní 11 mesiacov. Dvojdom DSS Račianska by mala byť uvedená do prevádzky v priebehu 18 mesiacov od začatia výstavby.

PHZ pre objekt DSS Račianska vrátane materiálno-technického vybavenia predstavuje 1 246 266,74 EUR s DPH.

**Prípravné práce** prebiehajú podľa harmonogramu Akčného plánu. Projektová dokumentácia objektov je v procese schvaľovania dotknutými orgánmi začiatkom apríla 2017, pričom sa očakáva získanie právoplatného stavebného povolenia v priebehu mesiaca júl 2017 pri zrýchlenom konaní.

**Výstupy**: transformácia a deinštitucionalizácia zariadenia s celoročnou pobytovou formou v rodinnom prostredí, ambulantná starostlivosť, úspora CO2.

**Organizačné a finančné zabezpečenie realizácie:**

personálne kapacity pre prípravu a realizáciu projektu sú riešené vytvorením multidisciplinárneho projektového tímu z organizačných zložiek Úradu BSK. Finančné zabezpečenie realizácie projektu je postavené na kombinovanom systéme financovania z nasledovných zdrojov: Európsky fond regionálneho rozvoja, Štátny rozpočet SR, vlastné zdroje Úradu BSK z programu 1.3 Programového rozpočtu Úradu BSK na roky 2017-2019. Rozpočet Bratislavského samosprávneho kraja na projekt je plánovaný vo výške 3 042 487,96EUR, pri povinnom spolufinancovaní 5% z vlastných zdrojov vo výške 152 124,40 EUR. Výška nenávratného finančného príspevku z Európskeho fondu regionálneho rozvoja predstavuje 1 521 243,98 EUR. Výška finančného príspevku zo štátneho rozpočtu SR predstavuje 1 369 119,58 EUR.

Finančné prostriedky zahrňujú investičné výdavky spojené so stavebnými prácami a rekonštrukciou podľa projektovej dokumentácie, a rovnako kapitálové výdavky spojené s materiálno-technickým vybavením.

**Zodpovedný za predloženie žiadosti o NFP:** Odbor stratégie, územného rozvoja a riadenia projektov

**Projektový list**

### Projekt „DSS a ZPS Rača“ – Podpora deinštitucionalizácie zariadení sociálnych služieb v Bratislave

Operačný program: Integrovaný regionálny operačný program (IROP) **2014 - 2020**

**Prioritná os 2:** „Ľahší prístup k efektívnejším a kvalitnejším verejným službám“

**Investičná priorita 2.1**  „Investície do zdravotníckej a sociálnej infraštruktúry, ktoré prispievajú k celoštátnemu, regionálnemu a miestnemu rozvoju, znižujú nerovnosť z hľadiska zdravotného postavenia, podporujú sociálne začleňovanie prostredníctvom lepšieho prístupu k sociálnym, kultúrnym a rekreačným službám a prechod z inštitucionálnych služieb na komunitné“

**Špecifický cieľ 2.1.1:** „Podporiť prechod poskytovania sociálnych služieb a zabezpečenia výkonu opatrení sociálnoprávnej ochrany detí a sociálnej kurately v zariadení z inštitucionálnej formy na komunitnú a podporiť rozvoj služieb starostlivosti o dieťa do troch rokov veku na komunitnej úrovni“

#### Hlavný cieľ projektu:

* zvýšenie kvality poskytovania sociálnych služieb prostredníctvom zmeny prístupu pri poskytovaní sociálnych služieb a zmeny fyzického prostredia, v ktorom je sociálna služba poskytovaná

#### Prínos projektu pre BSK:

* realizáciou projektu dochádza k naplneniu kľúčových krokov Akčného plánu BSK pre implementáciu Programu hospodárskeho a sociálneho rozvoja BSK na roky 2014-2020
* projekt prispieva k rozvoju sociálnych služieb v kompetencii BSK

**Najdôležitejšie aktivity BSK v projekte:**

* vybudovanie vhodného stavebného objektu pre vytvorenie priestorových podmienok na poskytovanie a zabezpečenie komunitnej starostlivosti v súlade s princípmi deinštitucionalizácie
* rekonštrukcia a modernizácia vhodného stavebného objektu pre vytvorenie priestorových podmienok na poskytovanie a zabezpečenie komunitnej starostlivosti v súlade s princípmi deinštitucionalizácie
* obstaranie a zabezpečenie vybavenia zariadenia DSS a ZPS Rača
* zvýšenie energetickej hospodárnosti budov zariadenia DSS a ZPS Rača

**Realizácia projektu:** 24 mesiacov od schválenia žiadosti o NFP, predpokladaný začiatok 01/2018

**Udržateľnosť:**

* prostredníctvom znižovania počtu prijímateľov sociálnych služieb v zariadení DSS dochádza k výraznému skvalitneniu služieb
* súčasťou rozpočtu BSK.

**Zodpovedný:**

* **za prípravu projektu** - Odbor stratégie, územného rozvoja a riadenia projektov
* **za udržateľnosť projektu**: Odbor sociálnych vecí

Rozpočet projektu: 3 042 487,96 EUR

z toho:

Európsky fond regionálneho rozvoja (EFRR):   1 521 243,98 EUR

Štátny rozpočet SR: 1 369 119,58 EUR

Spolufinancovanie z rozpočtu BSK vo výške 5% : 152 124,40 EUR

Zdroj podpory:Integrovaný regionálny operačný program (IROP) 2014 – 2020